בס"ד , אייר תשפ"ד , שבת פרשת בהר , ערב ל"ג בעומר

שלום וברכה

להורי הישיבה והבנים היקרים מאוד.

**מלחמת חרבות ברזל.**צה"ל מעמיק את אחיזתו ברפיח ושולט כבר על 70 אחוז מציר פילדלפי. כוחות נוספים עוסקים בפעילויות ממוקדות בכל רחבי הרצועה. בצפון מתנהלת מלחמה  בלתי פוסקת של חיל האוויר וארטילריה כנגד התקיפות של חיזבאללה. בישיבה אנחנו מתפללים מידי יום על חיילינו שבע"ה יצליחו במשימתם ויחזרו בריאים ושלמים בגוף ובנפש, לרפואת החיילים הפצועים ולהחזרתם של החטופות והחטופים.

**במישור הישיבתי**רמי"ם רבים יוצאים לימי מילואים ולימי תדרוך. 6 ר"מים נמצאים במילואים ברצועה ובגזרות נוספות**.** אנו מאחלים להם ברכה והצלחה בכל מעשי ידיהם ושיחזרו אי"ה בשלום.

**האקתון- בנושא משבר האקלים בכיתות י' .**ביום שלישי התקיים האקתון בנושא משבר האקלים , כתהליך חינוכי -פדגוגי שצוות מדעים מוביל ומהווה חלק מההערכה החלופית של הבנים במבוא למדעים . תלמידי כיתות י' חולקו ל-24 קבוצות חשיבה ועשייה במשך היום, בליווי מנטור מתחום המדעים . הבנים עמלו על יצירת פתרונות חדשניים לבעיות שהאו"ם  מגדיר בסדר חשיבות גבוהה. שמחנו  מאוד לראות את יכולת היצירה והחשיבה הגבוהה של הבנים . הבנים העלו פתרונות בנושא גזי חממה ופליטה, התמודדות ויצירת פתרונות עם זיהום החופים, שריפות יער , מענה לתעשיית הבשר המזהמת, מיחזור, יצירת מקורות אנרגיה ירוקים ועוד.

לצורך ארגון ההאקתון שכרנו חברה המתמחה בנושא , וזכינו להתחזק באנשי מקצוע מעולים שניווטו את היום המדהים. במהלך היום התכבדנו בביקורם של מנהל מחלקת החינוך מר מוטי סגל, ודמויות ותיקות מתחום ההייטק והאקדמיה.

בסופו של יום נבחרו 3 קבוצות זוכות שייצגו את הישיבה בתחרות בין לאומית בנושא משבר האקלים. יישר כוח גדול ותודה לרב אריק – מנהל התיכון שיזם בישיבה את האקתון , לצוות המדעים, ליעל אריאל - הרכזת הפדגוגית, לאנשי הצוות ומתנדבים  רבים שהסכימו לבוא ולשמש כמנטורים וכמובן לצוות המנהלי של הישיבה שנרתם לאירוע. הבנים צו'פרו בכל מהלך היום ובמיוחד בארוחת צהריים משובחת.

**משחק הגמר בכדורסל באליפות הישיבות התיכוניות .** כפי שכתבתי לפני מספר שבועות, נבחרת הישיבה בכדורסל העפילה למשחק הגמר באליפות של הישיבות התיכוניות בארץ. המשחק יתקיים אי"ה ביום חמישי הבא. המשחק יהיה מול נבחרת הימלפרב בירושלים . **כולנו מאחלים לבנים הצלחה רבה במשחק ובטוחים שהבנים יביאו לישיבה את הגביע הנכסף. ברצוני להודות מאוד למורים לחנ"ג – המורה נתנאל זיסברג ולמורה קובי גולן שמאמנים את הנבחרת ומשקיעים רבות לקראת משחק הגמר. צפו אי"ה להפתעות רבות שמכינים תלמידי הישיבה לקראת משחק הגמר .**

**אסיפת ההורים לחטיבת הביניים .** ביום שלישי האחרון התקיימה אסיפת הורים להורי חטיה"ב . ב"ה הגיעו הורים רבים מאוד.  **תודה רבה להורים הרבים שהגיעו לומר תודה – רבה . הכרת הטוב כלפי הישיבה וצוות הישיבה מחזקת אותנו ונותנת לכולנו הרגשה טובה שרואים את עבודתנו החינוכית ומעריכים אותנו על שליחותנו החינוכית.**

**ועתה לל"ג בעומר .**

עומדים אנו בערב ל"ג בעומר ובע"ה במוצ"ש הקרוב נדליק את המדורות המסורתיות לכבודו של התנא האלוקי רבי שמעון בר יוחאי. רבבות עולים מידי שנה לקברו שבמירון ורוקדים ושמחים ביום מופלא זה. לצערנו השנה הר מירון סגור לקהל , בגלל ההפגזות הבלתי פוסקות של החיזבאללה על אזור הצפון והר מירון . רבים מעם ישראל קוראים את הזוהר הקדוש ועוסקים בתורת הקבלה כל אחד לפי מדרגתו.

נשאלת השאלה – במה זכה רשב"י שיום הזיכרון שלו נעשה נחלת כלל ישראל , שכולם שמחים בו ומדליקים מדורות לכבודו, שהן בבחינת נר נשמה ביום הזיכרון לרשב"י???

**כדי להסביר זאת ברצוני לכתוב מאמר קצר בנושא.**

**ל"ג בעומר – מהו יום זה ??**

ע"פ תורת הקבלה , ל"ג בעומר הינו יום בעל משמעות רוחנית מיוחדת. זהו יום ההילולא של רבי שמעון בר יוחאי. יתרה מכך, ע"פ המסורת זהו גם היום בו יצא רבי שמעון בר יוחאי ממערת מחבואו בבריחתו מפני הרומאים וגם אירוע זה קשור בשורש השמחה של יום זה (עיין ערוך השלחן, תצ"ג ז'). דומני שעיון בסיפור הבריחה למערה והיציאה ממנה עשוי לשפוך מעט אור על שורש השמחה של יום קדוש זה.

רשב"י התנגד באופן נמרץ לכל מעשיה של מלכות רומי: " **כָּל מַה שֶׁתִּקְּנוּ - לֹא תִּקְנוּ אֶלָּא לְצוֹרֶךְ עַצְמָן - תִּקְּנוּ שְׁוָוקִים לְהוֹשִׁיב בָּהֶם זוֹנוֹת, מֶרְחֲצָאוֹת - לְעַדֵּן בָּהֶם עַצְמָן, גְּשָׁרִים - לִיטּוֹל מֵהֶם מְכָסִים"** (שבת לג:). ע"פ תפיסת עולמו של רשב"י, הקידמה הטכנולוגית ותהליך המודרניזציה אותם הובילו הרומאים הינם הרי אסון וזאת בשל העובדה שכל קידמה טכנולוגית, טומנת בחובה סכנות רוחניות עצומות. אליבא דשיטתו, מוטב לו לאדם להרחיק נפשו מכל קידמה ומודרנה על מנת להציל את נפשו מהסכנות הטמונות בעולם המתקדם,

בעקבות התנגדותו למלכות רומי, גזרו הם עליו גזירת מוות. **"הלכו הוא ובנו והתחבאו בבית המדרש. בכל יום הייתה אשתו מביאה להם לחם וכד של מים והיו אוכלים ושותים"** (שבת לג: בתרגום חופשי).

לאחר שהגזירה מתעצמת, מחליטים הם לברוח למקום מסתור חדש וכך מתאר המדרש: "**הלכו הם והתחבאו במערה. נעשה להם נס ונברא להם עץ חרובים ומעין של מים, ופשטו את בגדיהם וישבו בתוך החול מכוסים עד צוואר, ולמדו תורה כל היום**...". בשלב זה, הבריחה היא לא רק מהרומאים אלא גם מהמודרניזציה. במקום להיחבא במבנה אותו יצר האדם, בורחים הם למערה שכל כולה טבעית-אלוקית. במקום לאכול לחם מתוצרת האנושות ובמקום לשתות מים שאובים בכד, אוכלים הם חרובים נסיים ושותים מים חיים ממעין אלוקי. אפילו בגדים מתוצרת אנושית אין הם לובשים כי אם מתכסים בחול טבעי. בזכות בריחה זו מהעולם המודרני והמעשי וההתמסרות מוחלטת לתורה, זוכים הם להתגלות של סודות אלוקיים של תורת הקבלה אשר ע"פ המסורת החלה להיחשף שם בתוך המערה.

לאחר 12 שנים במערה, בל"ג בעומר, יוצאים הם לראשונה מהמערה ולפניהם מחזה המסעיר אותם: "**ראו אנשים החורשים וזורעים אָמַר, מַנִּיחִין חַיֵּי עוֹלָם וְעוֹסְקִין בְּחַיֵי שָׁעָה?! כָּל מָקוֹם שֶׁנּוֹתְנִין עֵינֵיהֶם - מִיָּד נִשְׂרָף. יָצְתָה בַת - קוֹל וְאָמְרָה לָהֶם, לְהַחְרִיב עוֹלָמִי יְצָאתֶם? חִזְרוּ לִמְעָרַתְכֶם**...". רשב"י ובנו נאלצים לחזור למערה לשנה נוספת, בעקבות חוסר השלמתם עם המציאות הירודה לשיטתם. לאחר שנים עשר חודשים, יוצאים הם שנית מהמערה. ר' שמעון במבט מפוכח וסלחני יותר מרגיע את בנו ואומר לו – " **בְּנִי, דַּי לָעוֹלָם אֲנִי וְאַתָּה**". אמנם, מיד לאחר מכן מתרחש מהפך מרתק, אשר בעקבותיו משנה רשב"י את תפיסת עולמו מקצה לקצה. המהפך, המתרחש כאמור בל"ג בעומר, מביא את רשב"י להתחבר לדברים אליהם התנגד בצורה כה נמרצת עד עתה. הדבר הראשון אותו הוא עושה, הוא כניסה לבית המרחץ לצורך ריפוי בשרו, אשר זהו הדבר שבגינו נגזרה עליו הגזירה מלכתחילה. מיד לאחר מכן, רוצה הוא לתקן תקנה, אלא שגם כאן האפשרויות לתקנה קשורות הן כולן במושגים בהם נלחם רשב"י: "...**אָמַר, הוֹאִיל וְהִתְרַחֵשׁ נס, אֵלך ואַתקן דבר, דִּכְתִיב, (בראשית לג) "וַיָבֹא יַעֲקֹב שָׁלֵם". וְאָמַר רַב, 'שָׁלֵם' בְּגּוּפוֹ, 'שָׁלֵם' בְּמָמוֹנוֹ, 'שָׁלֵם' בְּתוֹרָתוֹ. (בראשית לג) "וַיִּחַן אֶת פְּנֵי הָעִיר", אָמַר רַב, מַטְבֵּעַ תִּקֵן לָהֶם. וּשְׁמוּאֵל אָמַר, שְׁוָוקִים תִּקֵן לָהֶם. וְרַבִּי יוֹחָנָן אָמַר, מֶרְחֲצָאוֹת תִּקֵן לָהֶם**. "

הגורם לשינוי בגישתו של רשב"י לעולם, מתחיל במפגש מסתורי עם יהודי זקן עם יציאתו השנייה מהמערה, וכך מספרת הגמ': "**באותו ערב שבת (בו יצאו הם מהמערה) ראו את אותו זקן אשר נטל בידיו שני בדי הדסים ורץ בין השמשות, אָמְרוּ לו: "אלו לָמָּה לָךְ?" אָמַר להם: לִכְבוֹד שַׁבָּת. אָמְרוּ לו: ולמה לא תסתפק באחד? אָמַר להם: אחַד כְּנֶגֶד "זָכוֹר", וְאחַד כְּנֶגֶד "שָׁמוֹר". אָמַר לו לבנו: ראה כַּמָּה חֲבִיבִין מִצְוֹת עַל יִשְׂרָאֵל, מיד נתיישבה דעתם**". אותו יהודי זקן גילה לרשב"י ובנו סוד נפלא.

רשב"י הכיר פן אחד יסודי של השבת, הפן של "שמור". היהודי הזקן מגלה לו שיש פן נוסף של השבת – "זכור". השבת של "שמור" הינה זכר ליציאת מצרים : " **וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיֹּצִאֲךָ ה' אלקיךָ מִשָּׁם ...עַל כֵּן צִוְּךָ ה' אלקיךָ לַעֲשׂוֹת אֶת יוֹם הַשַּׁבָּת**". ע"פ המבט הזה, האדם המשועבד לעולם החומרי, יוצא מעבדות לחרות עם כניסת השבת. אין כל ערך חיובי לעולם החול, כי אם צורך להיבדל ולברוח ממנו לטובת השבת הקדושה. כל ימי החול הם ללא משמעות , וכולם נועדו כדי להתכונן לקראת היום הקדוש – יום השבת, אך צריך לזכור לפי שיטה זו שאין כל ערך לעולם החול. גם רשב"י בהיותו במערה ניסה לחוות יום שכולו שבת וע"כ שואל הוא את אותו הזקן – מדוע לא די באחד? שהזקן יחזיק רק הדס אחד כנגד "שמור" כדי להראות את החשיבות של יום השבת הקדוש .

אך , משיב לו הזקן, השבת של "זכור" שונה בתכלית ומשלימה את השבת של "שמור". " **שֵׁשֶׁת יָמִים תַּעֲבֹד וְעָשִׂיתָ כָּל מְלַאכְתֶּךָ...כִּי שֵׁשֶׁת יָמִים עָשָׂה ה' אֶת הַשָּׁמַיִם וְאֶת הָאָרֶץ ...וַיָּנַח בַּיּוֹם הַשְּׁבִיעִי עַל כֵּן בֵּרַךְ ה' אֶת יוֹם הַשַּׁבָּת וַיְקַדְּשֵׁהוּ**". ע"פ מבט זה, יש ערך בעבודה בימות החול, שהרי זהו חיקוי של פעולתו של ה' יתב' בבריאת העולם.

ענייני החול אינם דבר אשר יש לברוח ממנו, כי אם דבר אשר עלינו לרוממו ע"י קדושת השבת . עולם החול אינו בהכרח עולם של פשרה, ובתנאי שיש בנו את הכוח לרוממו ולמצוא את נקודת העומק שבו. מטרת השבת היא , לקחת מהקדושה של השבת ולקדש את ימי החול שיבואו אחרי השבת. התפקיד של האדם הוא לקדש את ימי החול.

רבי שמעון בר יוחאי מפנים את המסר מיידית וכבר ניגש לעסוק באותם ענייני חול שפיתחו הרומאים אלא שבניגוד אליהם, הוא מחפש את המשמעות הקדושה - הרוחנית של אותה עבודת החול.

**על פי"ז ניתן לומר שהמעבר מהקודש לחול , מהשבת לימי החול והקדושה שאנו צריכים להכניס בימי החול, הוא בדיוק המעבר שבין תורת הגלות לתורתה של א"י.**

בעיצומו של ל"ג בעומר, ביום שיצא מהמערה בפעם הראשונה והשנייה, **רשב"י מבין שתפקידנו הוא לשלב בין עולם הקדושה לעולם החול, שתפקידו של האדם בחייו הוא לקדש את החול , ובעצם ביום זה נתגלה שעולם החול והקודש הם לא שני עולמות נפרדים שלא קשורים אחד לשני, אלא צריך לשלב בין העולמות לקחת את הקדושה ולקדש את החול.**

**ניתן לומר שזוהי הפנימיות שרשב"י גילה ביום זה , ואת הגילוי הזה הוא מסר טרם שנפטר. לכן, אנו מאירים ביום זה ע"י מדורות , לוקחים את העצים ומכניסים בהם קדושה, מאירים אותם ומגלים את האור בדברים הטבעיים-העצים של המדורה.**

מי ייתן שנזכה תמיד לקדש את החול, ונדע לשלב בחיינו את התורה עם העבודה.

**ומשהו קטן על מצוות ספירת העומר :**

מפורסמים דברי ספר החינוך במצווה ש"ה , שמצוות ספירת העומר באה **"להראות בנפשנו את החפץ הגדול אל היום הנכבד הנכסף לליבנו, אל יום קבלת התורה.** לא יציאת מצרים העיקר , אלא התורה היא העיקר כמו ששמשיך החינוך ואומר : **"שהיא העיקר הגדול שבשביל זה הם נגאלים והיא-התורה תכלית הטובה שלהם".**

שואל ספר החינוך, אם ספירת העומר היא ביטוי לכמיהה לקבלת התורה , מדוע אנחנו מונים את הימים שחלפו ולא את הימים שנותרו , בדרך כלל , סופרים את הימים שנותרו כאשר נקודת הזמן העתידית חשובה לנו ואנחנו כמהים להגיע אליה . אם כן, מדוע ספירת העומר היא ספירה מ.....(ממחרת השבת...) ולא ספירה אל....... ( העתיד שהוא זמן קבלת התורה ) ??

עונה ספר החינוך – **"כל זה מראה בנו את הרצון החזק להגיע אל הזמן , ועל כן לא נרצה להזכיר בתחילת חשבוננו ריבוי הימים שיש לנו להגיע לקורבן שתי הלחם של עצרת".**

**ברצוני להסביר מעט את היסודות החינוכיים שניתן ללמוד מתירוץ זה של ספר החינוך.**

1. מבטו של האדם צריך להיות מופנה אל העתיד ולא אל נקודת זמן בעבר. האדם צריך להציב מטרות עתידיות ונעלות ולכסוף להגיע אליהן.
2. היות שהמניין נועד לבטא את כמיהתנו אליו, אם היעד רחוק, עלולה הספירה הכמותית לייאש אותנו. אם היינו אומרים ביום הראשון – "היום 49 יום מהיעד שהוא קבלת התורה" , זוהי מטרה רחוקה מדי, ואז האדם חושש שבגלל המרחק הרב בינו לבין היעד , הוא עלול לא להשיג את המטרה , ואז הלהט של האדם מצטנן והולך.

החשש שמעלה ספר החינוך הוא שהכמיהה עלולה להפוך לייאוש, ולכן האדם צריך לספור מנקודת ההתחלה, ואז ההסתכלות היא אחרת.

מה ההסתכלות ???

האדם מדגיש את ההישגים שהושגו מאז נקודת המוצא, בדרך אל המטרה. לכן, מונים את הימים שחלפו ומה הישגנו בימים אלו.

כאשר הוא מאמין ביכולותיו, הוא אומר לעצמו כך – "הנה, אני מתקדם, כבר הספקתי לצעוד מספר צעדים רוחניים, אני מסוגל". אדם יכול להתעכב בהתקדמות האישית שלו אם יש לו חוסר אמון בעצמו, ולכן , כאשר האדם סופר מנקודת ההתחלה הוא רואה כיצד הוא התקדם , וזה עצמו נותן לו כוחות להמשיך הלאה.

**מה ניתן ללמוד מזה לחיינו ???**

ישנם פוסקים שאומרים שהספירה של האדם בספירת העומר היא אישית , ואין יוצאים ידי חובה בשמיעת ספירת הזולת.

גדולי החסידות הסבירו – שכול אחד סופר לעצמו כי לכול אחד יש חלק מיוחד בתורה. ההתקדמות בעבודת ה' היא אישית, ואין לדמות אדם אחד למשנהו. לכול אחד יש את הקצב האישי שלו.

**ניתן ללמוד- שכמו שבספירת העומר הספירה היא אישית , והאדם צריך לראות כל הזמן את ההתקדמות האישית שלו, כך בכל דבר ודבר בחיים צריך לראות היכן היינו בנקודת ההתחלה, ואיך התקדמנו עד רגע זה, מה הספקנו, וזה ייתן את הכוחות הלאה.**

שבת שלום ומבורך ואי"ה בשורות טובות

אוהבכם ומוקירכם מאוד

שרגא פרוכטר – ראש הישיבה